"Să rămânem cu picioarele pe pământ". Alex Băluță, discurs în forță după victoria cu Sepsi OSK
FCSB a învins-o pe Sepsi OSK cu scorul de 2-1, pe Arena Naţională, în prima etapă din play-off-ul Superligii României.
Liderul a deschis scorul prin Florinel Coman (11), dar tot el a comis un fault în propriul careu asupra lui Gabriel Debeljuh, pe care atacantul croat l-a transformat (25). Alexandru Băluţă (41) a marcat la capătul unei acţiuni personale, cu un şut din marginea careului.
FCSB a avut şansa de a tranşa soarta partidei, dar Darius Olaru şi Florinel Coman au ratat ocazii uriaşe în aceeaşi fază (73). În cele două dueluri directe din sezonul regulat, FCSB s-a impus cu 5-2 şi 1-0.
Reacția lui Alexandru Băluță după victoria cu Sepsi OSK
Jucătorul celor de la FCSB a vorbit despre victoria din prima etapă a play-off-ului, dar și despre următoarele partidei și lupta strânsă pentru titlul de campioană.
"A fost un meci destul de greu, cu o miză enormă. Am făcut un meci bun, așa se întâmplă când jucăm ca o echipă, când suntem organizați, cred că puteam marca mai mult, dar obiectivul era să luăm cele trei puncte.
Nu a fost o săptămână ușor de digerat, era important cum vom reacționa, nu a fost ușor. Nu ne-a ieșit nimic în acel meci (n.r. - cu Rapid), îi vom mai întâlni de două ori în play-off.
Avem două săptămâni în care avem multe de pus la punct, trebuie să rămânem cu picioarele cu pământ. Liniștea o să fie atunci când o să ridicăm trofeul deasupra capului. Până atunci trebuie să rămânem montați, să avem atitudine, mai sunt două finale, 27 de puncte în joc. Nu trebuie să dăm cu piciorul la ce am făcut până acum. Vor fi meciuri strânse, miza e mare, dacă nu câștigam, ar fi fost mult mai strâns. Va fi o bătălie frumoasă în continuare. Mă bucur că a apărut și Craiova, au o echipă destul de valoroasă", a declarat Alex Băluță, la finalul meciului.
Clasament play-off Superliga României
Urmăriți SPORT.RO și pe Google News